《送宇文尚书宣抚荆湘》
宋代·释居简

伟哉不世才，要为天下奇。一鹗不待荐，自受虚皇知。

力精运甓处，心切闻鸡时。去年镇南徐，前年来合淝。

至今军与民，念之如母慈。肖象系遗爱，岂特甘棠思。

便合登岩廊，虚襟待畴咨。春风玉笋班，夜光增陆离。

荆楚天一方，有生怀保绥。不向繁剧地，何以观设施。

明明九重意，大任端自兹。诸儒浪誇诧，自许傅与伊。

重内不重外，图安不图危。一旦大典章，瞢然如乱丝。

始悟少更历，虽悔将安追。有商六百年，不待试者谁。

版筑与割烹，中有辅相资。后世伊傅流，纷纷何多为。

公乎风尘际，卓荦起一夔。轩昂气如虹，霹雳手欲龟。

永怀更一行，策勋早言归。坐理天下事，迎刃而解之。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。